ขอธปท.คุมเช่าซื้อตจว.คิดดอกโหด
ธนาคารพาณิชย์ จี้ ธปท.ออกกฎหมายคุมเช่าซื้อต่างจังหวัด หวั่นเอาเปรียบผู้บริโภค ยัน “สินเชื่อบุคคลบัตรเครดิต” ไม่ร้อนแรงผิดปกติ ลุยเดินหน้าปล่อยต่อไตรมาสสุดท้าย
8 ต.ค. 2555

ธนาคารพาณิชย์ จี้ ธปท.ออกกฎหมายคุมเช่าซื้อต่างจังหวัด หวั่นเอาเปรียบผู้บริโภค ยัน “สินเชื่อบุคคลบัตรเครดิต” ไม่ร้อนแรงผิดปกติ ลุยเดินหน้าปล่อยต่อไตรมาสสุดท้าย
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า โดยส่วนตัวแล้วเชื่อว่าการที่ธนาคารแห่งประเทศไทย (ธปท.) ออกมาส่งสัญญาณเตือนถึงการเติบโตที่ร้อนแรงของกลุ่มสินเชื่อเพื่อการบริโภคส่วนบุคคลนั้น น่าจะมีความกังวลหลักๆ อยู่ในกลุ่มสินเชื่อเช่าซื้อรถยนต์ โดยเฉพาะผู้ประกอบการธุรกิจเช่าซื้อในต่างจังหวัด ซึ่งไม่อยู่ภายใต้การควบคุมของ ธปท.และมีการคิดดอกเบี้ยที่สูงกว่าข้อกำหนด
ทั้งนี้ เนื่องจากภาพรวมของสินเชื่อบุคคลและสินเชื่อบัตรเครดิตในระบบ ยังมีการเติบโตในเกณฑ์ปกติที่ 10-12% ส่วนการเติบโตในกลุ่มสินเชื่อบ้านแลกเงินและรถแลกเงินที่ธนาคารหันมาทำตลาดกันค่อนข้างมากนั้น เห็นว่ายังไม่น่ากังวลเพราะมีความเสี่ยงต่ำ 
“สินเชื่อบ้านแลกเงินธนาคารจะให้วงเงินเพียง 510% ของราคาบ้าน ขณะที่รถแลกเงินจะต้องเป็นรถที่ปลอดภาระซึ่งเชื่อว่าในตลาดมีอยู่ไม่มาก” นายชาติชาย กล่าว 
นายชาติชาย กล่าวต่อไปว่า ปัจจุบันธนาคารพาณิชย์ค่อนข้างระมัดระวัง และมีการกลั่นกรองลูกค้าที่ดีอยู่แล้ว เห็นได้จากหนี้เสียที่ต่ำ จึงเชื่อว่า ธปท.น่าจะเป็นห่วงพวกธุรกิจเช่าซื้อรายเล็กในต่างจังหวัดมากกว่า ซึ่งควรมีการออกกฎหมายเข้าไปควบคุมธุรกิจกลุ่มนี้ ดึงเข้าสู่ระบบให้ได้มาตรฐานเพื่อคุ้มครองผู้บริโภค
นายฐากร ปิยะพันธ์ กรรมการผู้จัดการ กรุงศรี คอนซูเมอร์ กล่าวว่า ตัวเลขการเติบโตของสินเชื่อบุคคลและสินเชื่อบัตรเครดิตในปีนี้ ที่เติบโตค่อนข้างมาก น่าจะเป็นผลมาจากภาวะน้ำท่วมใหญ่ ที่ทำให้สินเชื่อในปีที่แล้วมีฐานต่ำ ประกอบกับการใช้จ่ายเพื่อซ่อมแซมบ้านในช่วงต้นปี ซึ่งมองแบบค่าเฉลี่ยแล้วจึงไม่ถือว่าเป็นการเติบโตที่ร้อนแรงเกินจริง 
“ตัวเลขที่ดูเหมือนโตเยอะมาจากฐานที่ต่างกัน ไม่แน่ใจว่า ธปท.เห็นตัวเลขนี้จึงออกมาเตือนหรือเปล่า แต่ภาพรวมยังไม่น่ากังวล แม้ยอดใช้สินเชื่อจะสูงขึ้น แต่ยอดการชำระคืนก็สูงขึ้นด้วยเช่นกัน ส่วนสินเชื่อรถยนต์ที่โตก็เป็นเพราะนโยบายรถคันแรก ซึ่งเชื่อว่าหากมาตรการต่างๆ ทยอยหมดลงในปีหน้า สินเชื่อจะกลับมาเติบโตในอัตราปกติที่ 10-15%” นายฐากร กล่าว
สำหรับตัวเลข 8 เดือนของธนาคาร สินเชื่อบัตรเครดิตมีการเติบโตไปแล้ว 15% มีสัดส่วนหนี้เสียราว 1% ขณะที่สินเชื่อบุคคลโตขึ้น 30% มีสัดส่วนหนี้เสียราว 2% โดยธนาคารจะยังเดินหน้าปล่อยสินเชื่อกลุ่มนี้ต่อตามเป้าหมาย
ก่อนหน้านี้ ธปท. แสดงความเป็นห่วงในเรื่องของการขยายตัวของสินเชื่อส่วนบุคคลและสินเชื่อเช่าซื้อ เพราะเกรงว่าจะทำให้หนี้ครัวเรือนสูงขึ้น ส่งสัญญาณที่ไม่ดีต่อระบบเศรษฐกิจโดยรวม